Roll anvioù brezhonek ar strollegezhioù publik

**Anvioù brezhonek ar strollegezhioù publik** a zo implijet hiziv a vez kavet pe diwar an hengoun lennegel pe a zo bet krouet a-ratozh dre glask o furmoù kozh. Dre diorreadur Lec'hanvadurezh Breizh eo bet posubl ma oa studiet ar furmoù kozh-se gant lenneien ha yezhourien. Estreget al lec'hanvioù o deus miret ur furm brezhonek da vezañ hizivaet e kaver kalz furmoù kozh en aktaoù noter, dielloù ar pennoù bras hag an abatioù (skrivet war parchoù araok an 19vet kantved) ha labourioù istorel. Er Grennamzer, al latin a veze implijet evit an aktaoù ha gwisket e veze ar furmoù brezhonek pe eus un orin all. Aliesik e veze roet ar furm latin, heuliet gant *(lec'hanv) a vez anvet xxx er yezh ar bobl*pe "*(lec'hanv) a vez lavaret yyy e brezhoneg* (*quam britonice dicitur*).
Dastumet hag embannet eo bet anvioù ar c'humunioù modern e Breizh. P'eo aet ar c'humunioù da vezañ tolpet e kumuniezhioù kumunioù, tolpadoù kêrioù ha kumunioù nevez e tleer dastum anvioù brezhonek ar strollegezhioù publik.

## Istor studi ar [[kêranv|c'hêranvioù]]
Ma veze martezeadennoù savet gant un nebeud istorourien, lec'hanvadurezh brezhoneg en deus bet ur statud skiantel gant ma kreske ar studioù keltiek e Bro-C'hall abaoe eil hanter an 19vet kantved. Evit an anvioù-kêr ez eus da venegiñ labourioù Henri d'Arbois de Jubainville, Joseph Loth, Georges Dottin, Meven Mordiern, Théophile Jeusset, Youenn Olier, Divi Kervella hag Herve Bihan. Frouez al labourioù-se e c'heller merzout diwar roll anvioù e diwezh geriadurioù Roparz Hemon ha Martial Ménard.
Kavet e vez kalz a treuzskrivadurioù hengounel pe kinniget gant oberourien zo en o emvuhezskridoù pe danevelloù beaj pe deizlevrioù. Dre vras e vez implijet gant an arbennigourien koulz hag an dud desket klask pignat d'ar grwiziennoù galian pe latin pa vez kaoz eus broioù Europa.

## Anvioù strollegezhioù Breizh
E diwezh *Dictionnaire français-breton* Roparz Hemon (e-barzh embannadur 1984, da skouer) e kaver roll an "*noms géographiques*" un toullad kêranvioù ar bed-holl enni. Da Vreizh e tenn an darn vuiañ anezho. Tennañ frouezh eus studioù Théophile Jeusset etre 1930 ha 1962 en doa graet hag ar re-se a voe embannet e-barzh SAV hag Al Liamm. Hennezh en doa graet labour dastum an anvioù brezhonek hengounel el levrioù skrivet gant ar geltiegourien ha krouiñ reoù nevez evit Breizh Uhel.

Gwellaat ha klokaat roll anvioù brezhonek Breizh a zo bet labour kentañ Servij ar Brezhoneg, e-barzh Skol-Uhel ar Vro e-tro ar bloavezhioù 1990.
Hêr al labour-se eo bet Ofis publik ar brezhoneg (OPAB) hag eñ en deus embannet e 2015 anvioù kumunioù Breizh kinniget evel *roll ofisiel stummoù skoueriekaet kumunioù Breizh, gant o c’hod-post*.
Merañ a ra an OPAB un diaz roadennoù lec'hanvadurel, http://www.brezhoneg.bzh/91-kerofis.htm|KêrOfis e anv, e-lec'h ma vez kavet anvioù brezhonek ar c'humunioù, anvioù brezhonek ar chumuniezhoù kumunioù ha re ar c'humuniezhoù tolpad-kêrioù, an holl e Breizh. Pa 'z eo kefridi an Ofis reiñ alioù d'ar c'humunioù ha d'ar strollegezhioù publik pa oant prest da staliañ panelloù-heñchañ gant furmoù brezhonek e oa e zever sevel ar roll ofisiel-se.

E diwezh pep geriadur, a zo bet embannet dindan renerezh Martial Ménard e kaver ur roll anvioù douaroniel azasaet da fonetik ar brezhoneg, roll klok kêrioù-penn ar Stadoù en o zouez.

## Anvioù brezhonekaet strollegezhioù e-maez Breizh
E Deizlevr Youenn Olier e kaver meur a anvioù kumun c'hall brezhonekaet, evel ar gêr m'eo bet o chom enni, Quincy-sous-Sénart, deuet da vezañ «&nbsp;Kenseg&nbsp;».

## Talvoudegezh ha dereadegezh ar furmoù brezhonek renablet di
Talvezout a ra ar renabl evit lakaat da gompren pep furm a vez kavet er skridoù brezhonek ha nompas evit ar reolata. Divizet e vo gant kumuniezh ar wikipedourien pere a vo degemeret evel penngerioù en ur tennañ kont eus ar mammennoù ofisiel a-vremañ.

**Evezhiadenn** : Lakaet eo kêranvioù brezhonek er roll-mañ nemet pa vezont distaget un un doare disheñvel diouzh ar furm ofisiel.

## Levrlennadur
* Roparz Hemon, Dictionnaire français-breton, Al Liamm. Adalek 1947 betek 2005 (11vet embannadur). Un nebeud anvioù kêrioù gall brezhonekaet.
* Nouveau Dictionnaire Breton-Français/Français-Breton, Al Liamm, 2014. Anvioù ar bed. Ne gaver ket anvioù kêrioù Bro-C'hall e-maez Breizh ennañ
* Martial Ménard, Geriadur brezhoneg, An Here, 2001. . Roll anvioù divoutin o tennañ d'an douaroniezh
* Martial Ménard, Dictionnaire français-breton, An Alarc'h, 2012. Noms géographiques internationaux/Anvioù ar bed